दूसरे दिन सुबह से ही भीड़ जमा होने लगी थी। लच्छोबाई के घर के बाहर ‘जय जवान, जय किसान’ की आवाज गूँज रही थी। शहीद बेटे के शव के आने की प्रतीक्षा हो रही थी। तोपगाड़ी तैयार की जा रही थी। अपने बेटे को देखने उसकी माँ बाहर आकर इस द्दश्य को कैसे देख पावेगी? माँ का हृदय फट जावेगा। उसकी आँखें पथरा जावेंगी। आँखें कैसे समझेंगी कि कौनसा आँसू कब, किसके लिये बहाने हैं --- शहीद बेटे के लिये या अपने सुहाग के अंतिम दर्शन के लिये।